DU MOTNIK-ŠPITALIČ

**70 LET DRUŠTVA UPOKOJENCEV MOTNIK-ŠPITALIČ**

Društvo upokojencev Motnik Špitalič je bilo ustanovljeno kot podružnica kamniškega DU na ustanovnem občnem zboru 23. julija 1954, kjer je bilo navzočih 17 upokojencev, ki so podpisali izjave o članstvu. Za predsednika društva je bil izvoljen Jože Grilj, za tajnika Anton Mlinar in blagajnika Justina Grabnar. Jože Grilj je društvu predsedoval do svoje smrti leta 1974. Anton Mlinar je tajniške posle opravljal do občnega zbora leta 1976. Po smrti Jožeta Grilja je predsedniško mesto prevzel Matevž Kadunc, ki je to funkcijo opravljal samo eno leto. Ker je zbolel, je bila predsednica do občnega zbora Ivanka Cene. Na občnem zboru smo 15. avgusta 1976 za predsednika izvolili Filipa Železnika. Tajnica je postala Mara Grabnar. Sprejet je bil sklep, da se vsako leto obišče vse člane, ki so stari nad 80 let.

Po letu 1975, ko so prišla v veljavo nova pravila društev, sta se društvi Motnik in Komenda ločili od DU Kamnik in postali samostojni. Na občnem zboru l.1977 je bil sprejet sklep, da se nabavi in razvije društveni prapor. Za prvega praporščaka je bil izvoljen Polde Bregar. Po njegovi smrti je nalogo prevzel Janko Kropivšek, njegov namestnik je bil Franc Debelak. Potem sta bila dolga leta praporščaka Filip Grabnar in Stanko Kropivšek. Nasledila sta ga Franc Slapnik za Špitalič in Miro Urisk za Motnik.

Društvo je v času predsedovanja Filipa Železnika in kasneje Matevža Baloha delovalo zelo dobro. Udeleževali so se raznih proslav, prireditev, sodelovali so z drugimi društvi v obeh KS. Naslednji predsednik je bil Janez Trebušak, ki je društvu skupaj s člani upravnega odbora dal nov zakon. V času praznovanja 60- letnice društva je bil predsednik Anton Drolc. Ob jubileju je bilo društvo nagrajeno z zlato plaketo Zveze DU Slovenije. Člani, ki so dolga leta delovali v odborih, so na proslavi prejeli priznanja. Na praznovanju je bilo prisotnih veliko gostov.

**Kaj pa zadnje desetletje?**

Za predsednikom Antonom Drolcem je vodenje društva prevzel Ivo Orehovec. Nadaljevali smo z vsemi programi, ki jih je društvo imelo pred nami. V njunem času, predvsem v obdobju zadnjega se je v društvu ustanovilo kar nekaj sekcij oz. področij delovanja, ki jih bomo predstavili v nadaljevanju.

**Pri socialno varstvenih programih,** skozi celo leto obiskujemo člane in članice,ki dopolnijo okroglih **80, 90 ali 100 let.** Obiskujemo vse bolne, invalide in tudi v domovih za starejše. Proti koncu leta pa obdarimo z darilnim paketom vse starejše nad 80 dalje iz KS Motnika in KS Špitaliča, ne glede ali je član društva ali ne. Uvedli smo tudi počastitev zakonskih parov ob 50, 60, 65 ali 70 letnici poroke. Ohranjamo vsakoletna srečanja- piknik v Lovskem domu v Špitaliču in enkrat ali dvakrat na leto organiziramo izlet v različne konce Slovenije.

**L.2010-je začela delovati Pohodniška sekcija**: Na začetku so bili kratki pohodi v okolici Motnika in Špitaliča.

**L.2012 je z delom začela KULTURNA SEKCIJA**- V programu te so prireditve in kulturni dogodki v okviru društva. Več v nadaljevanju posebej.

**L.2012 je začel delovati Medgeneracijski program:** je druženje in sodelovanje različnih generacij. Zelo smo veseli, ker sodelujemo z učenci in učenkami OŠ Šmartno v Tuhinju PŠ Motnik. Na naših dogodkih šolarji sodelujejo s petjem plesom in raznimi teksti.

**L.2013 smo pristopili k projektu Starejši za starejše**.

**L.2018 so Pevci in pevke Mešanega PZ DU MOTNIK ŠPITALIČ** začeli z vajami in nastopi**. Prva zborovodkinja je bila Marinka Golob. Zdaj zbor vodi Karla Urh.** Sodelujejo na vseh prireditvah v okviru društva in v krajevni skupnosti.

**L.2023 je z delom začela rokodelska sekcija.**

**L. 2015 se je s pomočjo sredstev občine Kamnik in Zveze DU Slovenije preuredil prostor nekdanje pošte v sejno sobo.** Z novo opremo, zamenjavo oken in vrat je prostor postal uporaben za sestanke našega in drugih društev ter ustvarjalni prostor za rokodelsko sekcijo. Prej smo imeli sestanke v tej dvorani. V tem času se je sedež društva prestavil z občine na to novo lokacijo.

**V letu 2015** **je društvo pri Ministrstvu za delo, družino in socialne zadeve pridobilo status humanitarne organizacije.**

**Med drugim so se člani društva v preteklosti udeležili računalniškega tečaja.** Nekaj let je v sejni sobi organizirano merjenje holesterola in sladkorja v krvi.

Nočemo trditi, da je društvo pred letom 2014 delovalo manj ali slabše, le pojavne oblike so bile drugačne. Vsako desetletje prinese kaj novega. Danes društvo ponuja veliko dejavnosti in druženj ter namenja veliko različnih oblik pozornosti svojim članom. Zelo smo veseli, da se število članov iz leta v leto povečuje. Pred desetimi leti je bilo članov 110, zdaj jih je več kot 160. Prihajajo iz obeh KS, Tuhinjske doline in Kamnika. Očitno so naši programi zanimivi in delamo dobro. Trudili se bomo tudi vnaprej.

Ob koncu bi se zahvalil vsem nekdanjim in sedanjim članom odborov društva, vodjem sekcij, praporščakoma, občini Kamnik, KS Motnik, KS Špitalič ter drugim, ki vodite ali organizirate karkoli za naše članstvo. Skupaj smo močni in zmoremo marsikaj.

Motnik, 15.8. 2024 PREDSEDNIK DRUŠTVA:

Ivo Orehovec l. r.